CELEX: 32017D1841
Language: bg
Date: 2017-10-10 00:00:00
Title: Решение за изпълнение (ЕС) 2017/1841 на Комисията от 10 октомври 2017 година за изменение на Решение за изпълнение (ЕС) 2017/247 относно защитните мерки във връзка с огнищата на високопатогенна инфлуенца по птиците в някои държави членки (нотифицирано под номер С(2017) 6886) (Текст от значение за ЕИП. )

11.10.2017   
            
            
               BG
            
            
               Официален вестник на Европейския съюз
            
            
               L 261/26
            
         РЕШЕНИЕ ЗА ИЗПЪЛНЕНИЕ (ЕС) 2017/1841 НА КОМИСИЯТА
   от 10 октомври 2017 година
   за изменение на Решение за изпълнение (ЕС) 2017/247 относно защитните мерки във връзка с огнищата на високопатогенна инфлуенца по птиците в някои държави членки
   
      
         (нотифицирано под номер С(2017) 6886)
      
   
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 89/662/ЕИО на Съвета от 11 декември 1989 г. относно ветеринарните проверки по отношение на търговията вътре в Общността с оглед доизграждането на вътрешния пазар (1), и по-специално член 9, параграф 4 от нея,
   като взе предвид Директива 90/425/ЕИО на Съвета от 26 юни 1990 г. относно ветеринарните и зоотехническите проверки, приложими при търговията в Общността с определени видове живи животни и продукти с оглед завършване изграждането на вътрешния пазар (2), и по-специално член 10, параграф 4 от нея,
   като има предвид, че:
   
               (1)
            
            
               Решение за изпълнение (ЕС) 2017/247 на Комисията (3), последно изменено с Решение за изпълнение (ЕС) 2017/1593 на Комисията (4), бе прието след появата на огнища на високопатогенна инфлуенца по птиците от подтип H5 в няколко държави членки („засегнатите държави членки“) и създаването на предпазни и надзорни зони от компетентните органи на засегнатите държави членки в съответствие с член 16, параграф 1 от Директива 2005/94/ЕО на Съвета (5).
            
         
               (2)
            
            
               В Решение за изпълнение (ЕС) 2017/247 се предвижда, че предпазните и надзорните зони, създадени от компетентните органи на засегнатите държави членки в съответствие с Директива 2005/94/ЕО, трябва да включват най-малко областите, посочени като предпазни и надзорни зони в приложението към същото решение за изпълнение.
            
         
               (3)
            
            
               В Решение за изпълнение (ЕС) 2017/247 се определя също така, че мерките, които следва да се прилагат в предпазните и надзорните зони, както е предвидено съгласно член 29, параграф 1 и член 31 от Директива 2005/94/ЕО, се спазват поне за срока за посочените зони, указан в приложението към посоченото решение за изпълнение.
            
         
               (4)
            
            
               В зависимост от епидемиологичната обстановка по отношение на високопатогенната инфлуенца по птиците дадена държава членка може да създаде допълнителни ограничителни зони около или в близост до предпазните и надзорните зони в съответствие с член 16, параграф 4 от Директива 2005/94/ЕО.
            
         
               (5)
            
            
               За да засилят контрола на болестта, засегнатите държави членки следва да създадат допълнителни ограничителни зони на своята територия, когато епидемиологичното проучване е установило сериозен риск от разпространение на болестта, като вземат предвид критериите, установени в член 16, параграф 3 от Директива 2005/94/ЕО, които включват, наред с другото, географската ситуация, разположението и близостта на стопанствата и приблизителния брой на домашните птици, движението им и търговията с тях, както и устройствата и наличния персонал, с които се осъществява контролът в тези зони.
            
         
               (6)
            
            
               Освен това съгласно член 32 от същата директива компетентният орган може да предвиди някои мерки или всички мерки, които следва да се прилагат в предпазните и надзорните зони, да се прилагат във вътрешността на допълнителните ограничителни зони.
            
         
               (7)
            
            
               От съображения за яснота и с цел държавите членки, третите държави и заинтересованите страни да бъдат информирани за развитието на епидемиологичната обстановка в Съюза, тези допълнителни ограничителни зони следва да бъдат обхванати и от Решение за изпълнение (ЕС) 2017/247 и да бъдат включени в приложението към него. Посоченото приложение следва да съдържа датата, до която да се прилагат защитните мерки в допълнителните ограничителни зони, като се вземе предвид епидемиологичната обстановка в Съюза по отношение на високопатогенната инфлуенца по птиците.
            
         
               (8)
            
            
               Засегнатите държави членки следва да забранят изпращането в други държави членки на пратки от живи домашни птици, еднодневни пилета и яйца за люпене от зоните, изброени като допълнителни ограничителни зони в приложението към Решение за изпълнение (ЕС) 2017/247, освен ако засегнатата държава членка разреши изпращането на такива пратки, при определени условия.
            
         
               (9)
            
            
               С Решение за изпълнение (ЕС) 2017/247, изменено с Решение за изпълнение (ЕС) 2017/696 на Комисията (6), се определят условията за изпращане на пратки с еднодневни пилета от областите, изброени като предпазни и надзорни зони в приложението към него, като се взема предвид ниският риск от разпространение на високопатогенна инфлуенца по птиците посредством тази стока. Подобни условия следва да се прилагат и за изпращането от засегнатата държава членка на еднодневни пилета от допълнителните ограничителни зони, изброени в приложението към Решение за изпълнение (ЕС) 2017/247, за други държави членки.
            
         
               (10)
            
            
               Освен това засегнатите държави членки следва да имат право да разрешават изпращането на яйца за люпене от допълнителните ограничителни зони, тъй като е много малко вероятно с тях да се предава високопатогенна инфлуенца по птиците на други домашни птици, особено като се има предвид, че повърхността на яйцата трябва да се дезинфекцира преди изпращане в други държави членки, а люпилнята на произход и на местоназначение трябва да отговаря на задължителните хигиенни правила, установени в приложение II към Директива 2009/158/ЕО на Съвета (7).
            
         
               (11)
            
            
               Поради това Решение за изпълнение (ЕС) 2017/247 следва да бъде изменено, за да се определят условията, при които засегнатите държави членки на изпращане да могат да разрешават изпращането на еднодневни пилета и яйца от допълнителните ограничителни зони в други държави членки.
            
         
               (12)
            
            
               Приложението към Решение за изпълнение (ЕС) 2017/247 следва да бъде изменено, за да се включи нова част В, в която се изброяват допълнителните ограничителни зони, създадени от засегнатата държава членка в съответствие с Директива 2005/94/ЕО, както и продължителността на ограниченията, приложими в допълнителните ограничителни зони.
            
         
               (13)
            
            
               Решение за изпълнение (ЕС) 2017/247 беше изменено с Решение за изпълнение (ЕС) 2017/977 на Комисията (8), за да се удължи срокът на прилагането му до 31 декември 2017 г.
            
         
               (14)
            
            
               Вследствие на нарастващия риск от сезонна поява на огнища на тази болест в Съюза мерките, които следва да се прилагат в областите, изброени в приложението към посоченото решение за изпълнение, могат да продължат да се прилагат и след тази дата в случай на поява на нови огнища в Съюза. Поради това е целесъобразно срокът на прилагане на Решение за изпълнение (ЕС) 2017/247 да се удължи до 31 май 2018 г.
            
         
               (15)
            
            
               Поради това Решение за изпълнение (ЕС) 2017/247 следва да бъде съответно изменено.
            
         
               (16)
            
            
               Мерките, предвидени в настоящото решение, са в съответствие със становището на Постоянния комитет по растенията, животните, храните и фуражите,
            
         ПРИЕ НАСТОЯЩОТО РЕШЕНИЕ:
   Член 1
   Решение за изпълнение (ЕС) 2017/247 се изменя, както следва:
   
               1)
            
            
               В член 1 втората алинея се заменя със следните алинеи:
               „С настоящото решение също така се определят, на равнището на Съюза, допълнителните ограничителни зони, които да бъдат създадени в засегнатите държави членки, както е посочено в член 16, параграф 4 от Директива 2005/94/ЕО, вследствие на поява на едно или повече огнища на високопатогенна инфлуенца по птиците, и се установява срокът за прилагане на мерките в тези допълнителни ограничителни зони.
               В настоящото решение се определят правила за изпращането на пратки с живи домашни птици, еднодневни пилета и яйца за люпене от засегнатите държави членки.“
            
         
               2)
            
            
               В член 3а параграф 3 се заличава.
            
         
               3)
            
            
               След член 3а се вмъкват следните членове 3б, 3в и 3г:
               „Член 3б
               Засегнатите държави членки гарантират, че:
               
                           а)
                        
                        
                           създадените от техните компетентни органи допълнителни ограничителни зони, както е посочено в член 16, параграф 4 от Директива 2005/94/ЕО, съдържат най-малко зоните, изброени като допълнителни ограничителни зони в част В от приложението към настоящото решение.
                        
                     
                           б)
                        
                        
                           мерките, които се прилагат в допълнителните ограничителни зони съгласно член 32 от Директива 2005/94/ЕО, се запазват най-малко до датите за допълнителните ограничителни зони, установени в част В от приложението към настоящото решение.
                        
                     Член 3в
               1.   Засегнатите държави членки забраняват изпращането в други държави членки на пратки с живи домашни птици, еднодневни пилета и яйца за люпене от областите, изброени като допълнителни ограничителни зони в част В от приложението, освен ако компетентният орган на съответната държава членка на изпращане разреши прякото транспортиране на пратки със следните стоки, при следните условия:
               
                           а)
                        
                        
                           еднодневни пилета, отговарящи на условията по член 3а, параграф 1, букви а) и б);
                        
                     
                           б)
                        
                        
                           яйце за люпене, отговарящи на следните условия:
                           
                                       i)
                                    
                                    
                                       произхождат от домашни птици, отглеждани в одобрени предприятия, разположени извън областите, разположени в предпазните и надзорните зони, посочени в части А и Б от приложението;
                                    
                                 
                                       ii)
                                    
                                    
                                       когато е получен благоприятен резултат при клиничен преглед на домашните птици във всички производствени единици на одобрените предприятия по време на 72-та часа, предхождащи изпращането на пратката;
                                    
                                 
                                       iii)
                                    
                                    
                                       яйцата за люпене и техните опаковки са били дезинфекцирани преди изпращането в съответствие с инструкциите на официалния ветеринарен лекар.
                                    
                                 
                     2.   Транспортирането на пратките с еднодневни пилета и яйца за люпене, посочени в параграф 1, се извършва своевременно в превозни средства, контейнери, кутии, според случая, които са били почистени и дезинфекцирани в съответствие с инструкциите на официалния ветеринарен лекар.
               Член 3г
               Засегнатите държави членки гарантират, че ветеринарните сертификати, предвидени в член 20 от Директива 2009/158/ЕО и установени в приложение IV към нея, придружаващи изпращаните в други държави членки пратки с еднодневни пилета и яйца за люпене, посочени в членове 3а и 3в от настоящото решение, съдържат следното изречение:
               
                  „Пратката отговаря на условията за здравеопазване на животните, определени в Решение за изпълнение (ЕС) 2017/247 на Комисията.“.“
               
            
         
               4)
            
            
               В член 5 датата „31 декември 2017 г.“ се заменя с датата „31 май 2018 г.“.
            
         
               5)
            
            
               Приложението към Решение за изпълнение (ЕС) 2017/247 се изменя в съответствие с приложението към настоящото решение.
            
         Член 2
   Адресати на настоящото решение са държавите членки.
   
      Съставено в Брюксел на 10 октомври 2017 година.
      
         
            За Комисията
         
         Vytenis ANDRIUKAITIS
         
            Член на Комисията
         
      
   
   
      (1)  ОВ L 395, 30.12.1989 г., стр. 13.
   
      (2)  ОВ L 224, 18.8.1990 г., стр. 29.
   
      (3)  Решение за изпълнение (ЕС) 2017/247 на Комисията от 9 февруари 2017 г. относно защитните мерки във връзка с огнищата на високопатогенна инфлуенца по птиците в някои държави членки (ОВ L 36, 11.2.2017 г., стр. 62).
   
      (4)  Решение за изпълнение (ЕС) 2017/1593 на Комисията от 20 септември 2017 г. за изменение на приложението към Решение за изпълнение (ЕС) 2017/247 относно защитните мерки във връзка с огнищата на високопатогенна инфлуенца по птиците в някои държави членки (ОВ L 243, 21.9.2017 г., стр. 14).
   
      (5)  Директива 2005/94/ЕО на Съвета от 20 декември 2005 г. относно мерки на Общността за борба с инфлуенцата по птиците и за отмяна на Директива 92/40/ЕИО (ОВ L 10, 14.1.2006 г., стр. 16).
   
      (6)  Решение за изпълнение (ЕС) 2017/696 на Комисията от 11 април 2017 г. за изменение на Решение за изпълнение (ЕС) 2017/247 относно защитните мерки във връзка с огнищата на високопатогенна инфлуенца по птиците в някои държави членки (ОВ L 101, 13.4.2017 г., стр. 80).
   
      (7)  Директива 2009/158/ЕО на Съвета от 30 ноември 2009 г. относно ветеринарно-санитарните изисквания за вътреобщностната търговия и вноса от трети държави на домашни птици и яйца за люпене (ОВ L 343, 22.12.2009 г., стр. 74).
   
      (8)  Решение за изпълнение (ЕС) 2017/977 на Комисията от 8 юни 2017 г. за изменение на Решение за изпълнение (ЕС) 2017/247 относно защитните мерки във връзка с огнищата на високопатогенна инфлуенца по птиците в някои държави членки (ОВ L 146, 9.6.2017 г., стр. 155).
   
      ПРИЛОЖЕНИЕ
      След част Б от приложението към Решение за изпълнение (ЕС) 2017/247 се добавя следната част В:
      
         „ЧАСТ В
         
            Държава членка:
         
         Допълнителни ограничителни зони в засегнатите държави членки, както е посочено в член 3б:
         
                     Държава членка: зона, която включва:
                  
                  
                     Дата, до която да се прилагат мерките, в съответствие с член 3б
                  
               
                      
                  
                  
                     
                        xx.xx.201x г.“